Hei, denne artikkelen er over ett år gammel og kan inneholde utdatert informasjon

(Dagbladet): Samferdselsminister Ketil Solvik-Olsen ønsket at departementets kommunikasjonssjef Anne Marie Storli skulle yte mer «partipolitisk bistand» til Frp. Hun nektet og ble bedt om å gå, skriver Dagens Næringsliv.

Det var i midten av september at ekspedisjonssjef og leder for Samferdselsdepartementets kommunikasjonsavdeling, Anne Marie Storli, ble informert om at statsråden ikke var fornøyd med avdelingens leveranser og at hun var uønsket som sjef.

DN har fått tilgang til et notat utarbeidet av Storlis advokat, Vidar Raugland. Der går det fram at Storli ba om en begrunnelse for at statsråden ikke ønsket henne der.

Eksemplene som ble trukket fram var at Storli mente det ville være feil av departementet å kontakte ordførere og Frp-lag for å planlegge arrangementer i forbindelse med Solvik-Olsens E6-tur ifjor sommer, ifølge DN.

Samferdselsministeren skal også flere ganger ønsket at kommunikasjonsavdelingen skulle inkludere kritikk av den rødgrønne regjeringen i pressemeldinger. Han ønsker ikke å kommentere saken overfor DN.

Solvik-Olsen er ikke den eneste Frp-politikeren som får kritikk for sitt kommunikasjonsarbeid.

Justis- og beredskapsminister Anders Anundsen fikk mye oppmerksomhet da han lanserte filmen «Trygghet i hverdagen».

Generalsekretær i Redaktørforeningen, Arne Jensen, mente filmen bar preg av å være en propagandafilm.